
Povratak u školske klupe: oprezno na putu preko pruge

S početkom nove školske godine na prometnice se vraćaju stotine tisuća učenika, među njima i prvašići, koji će se prvi put samostalnije kretati na putu do škole. Za dio djece svakodnevni put vodi i preko željezničko-cestovnih prijelaza ili u blizini željezničke pruge, zbog čega HŽ Infrastruktura i ove godine upozorava na važnost sigurnog i odgovornog ponašanja.
Prvoga dana nastave, 7. rujna 2026., na željezničkom stajalištu Trnava u Zagrebu predstavnici HŽ Infrastrukture, u sklopu edukativno-preventivne akcije „Vlak je uvijek brži“, sudionike u prometu podsjećali su na pravila sigurnog prelaska preko pruge.
Početak školske godine osobito je važan trenutak za razgovor s djecom o sigurnosti. Put do škole vrlo brzo postaje poznata svakodnevna ruta, no upravo osjećaj da dobro poznaju put može dovesti do manjka opreza. Dovoljni su pogled na mobitel, slušalice u ušima, razgovor s prijateljima ili žurba da pozornost na nekoliko sekundi bude usmjerena na nešto drugo.
Zato pozivamo roditelje, učitelje i sve odrasle koji sudjeluju u odgoju djece da ih podsjete na nekoliko jednostavnih, ali važnih pravila:
· hodanje po pruzi, zadržavanje uz kolosijeke, igra na pruzi te bacanje predmeta na vlakove ili prugu strogo su zabranjeni
· željeznička pruga prelazi se isključivo na obilježenim i dopuštenim mjestima (željezničko-cestovnim i pješačkim prijelazima preko pruge)
· prije prelaska potrebno je stati, pogledati i poslušati te prijeći tek kada smo sigurni da vlak ne nailazi
· spušteni polubranik nikada se ne zaobilazi i ne provlači se ispod njega, nego obavezno treba pričekati da se podigne
· na prijelazima bez polubranika potrebno je poštovati prometne znakove Stop i Andrijin križ te svjetlosno-zvučnu signalizaciju
· ne upotrebljavati mobitel i slušalice pri približavanju i prelasku preko željezničke pruge te skinuti kapuljaču, koja može zakloniti vidno polje
· ne prelaziti preko pruge na biciklima, romobilima ili rolama.
Posebno upozoravamo da je strogo zabranjeno i po život opasno penjanje na vagone i stupove kontaktne mreže. Napon u kontaktnoj mreži iznosi 25 000 volti, odnosno 113 puta više od napona u kućanstvu. Za nastanak strujnog udara nije potrebno niti dodirnuti žice – strujni udar može se dogoditi i na udaljenosti od dva metra od kontaktne mreže. 
Djeca, ali i odrasli, često pogrešno procjenjuju brzinu i udaljenost vlaka. Zaustavni put vlaka može iznositi i do 1500 metara, što znači da strojovođa, čak i kada uoči osobu ili vozilo na pruzi, često nema mogućnost zaustaviti vlak na vrijeme.
Zato vrijedi jednostavno pravilo koje žabac Andrija, maskota akcije „Vlak je uvijek brži“, prenosi generacijama učenika: nikada ne riskirajte nekoliko sekundi ili minuta kako biste prešli prugu prije vlaka. Vlak je uvijek brži!
HŽ Infrastruktura edukativno-preventivnu akciju „Vlak je uvijek brži“ provodi već 26 godina, a svake godine obuhvati na tisuće djece i sudionika u cestovnome prometu. Aktivnosti će se nastaviti i tijekom školske godine 2026./2027.
Odlukom Uprave HŽ Infrastrukture, roditelji prvašića danas imaju slobodan dan kako bi bili podrška svojoj djeci u jednom od najvažnijih trenutaka u njihovom djetinjstvu. Učenicima, roditeljima, učiteljima i nastavnicima želimo sretan i uspješan početak nove školske godine, uz želju da svaki put do škole i povratak kući bude siguran.
Videomaterijali dostupni su za objavu na poveznici: https://www.hzinfra.hr/vlak-je-uvijek-brzi/

VLAK JE UVIJEK BRZI!
Najvazni tijekom dana.

